
Betegtájékoztató: Információk a felhasználó számára
Imigran 50 mg tabletta

Imigran 100 mg tabletta
szumatriptán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer az Imigran tabletta és milyen betegségek esetén alkalmazható?

2.
Tudnivalók az Imigran tabletta szedése előtt

3.
Hogyan kell szedni az Imigran tablettát?

4.
Lehetséges mellékhatások

5.
Hogyan kell az Imigran tablettát tárolni?

6.
A csomagolás tartalma és egyéb információk

1.
Milyen típusú gyógyszer az Imigran tabletta és milyen betegségek esetén alkalmazható?
A kapszula alakú Imigran tabletta szumatriptánt tartalmaz, a triptánok (5HT1 vagy más néven szerotonin receptor agonistának is nevezik) csoportjába tartozik.
Migrénes roham okozta fejfájás és kísérő tünetek kezelésére szolgáló gyógyszer.

A migrén rohamokban jelentkező heves fejfájás, visszatérő, lüktető, nagyfokú fájdalom, amely többnyire a fej egyik oldalát érinti, ritkábban kétoldali. A hirtelen kezdődő fájdalmat látási, hallási vagy egyéb idegrendszeri tünetek előzik meg. Émelygés, hányinger, hányás kísérheti.

Csak a rohamok kezelésére alkalmazható, azok megelőzésére, illetve folyamatosan nem szedhető.

2.
Tudnivalók az Imigran tabletta szedése előtt
Ne szedje az Imigran tablettát:
· ha allergiás a szumatriptánra vagy a gyógyszer (6. pontban felsorolt) egyéb összetevőjére;

· ha jelenleg fennáll vagy korábban bármikor volt szívbetegsége, beleértve a szívrohamot, a szív koszorúereinek szűkületét (iszkémiás szívbetegség, melyre jellemző a mellkasi fájdalom kialakulása, más néven angina pektorisz), vagy a koszorúerek összehúzódása miatt kialakuló mellkasi fájdalmat (Prinzmetal angina);

· ha olyan tünetei vannak, amelyek szívbetegségre utalnak, pl. légszomj, időszakos mellkasi fájdalom, nyomásérzés a mellkasban; 
· ha lábaiban vérkeringési zavar alakult ki, mely járás közben görcsös fájdalmat okoz (perifériás érbetegség);

· ha korábban sztrók/agyi infarktus, vagy agyvérzés érte, amelyeket gyakran „agyi érkatasztrófának” hívnak; 

· ha korábban olyan átmeneti agyi vérellátási zavar (tranziens iszkémiás roham, TIA, a szélütés enyhébb formája, melynek tartama a 24 órát nem haladja meg) alakult ki, amely vagy kevésbé súlyos tünetekkel vagy tünetek nélkül gyógyult;

· ha súlyos májműködési zavarban szenved;

· ha magas a vérnyomása. Ha enyhe, de kezelt magas vérnyomása van, alkalmazhatja az Imigran tablettát;

· ha migrén kezelésére gyógyszert alkalmaz, beleértve az ergotamint vagy ergotamin-származékokat, pl. a metiszergid), triptánokat vagy 5HT1 receptor agonistákat tartalmazó gyógyszereket, tilos az Imigran tabletta egyidejű szedése (lásd „Egyéb gyógyszerek és az Imigran tabletta”); 

· ha jelenleg monoamino-oxidáz (MAO)‑gátlókat (pl. moklobemid depresszió ellen, vagy szelegilin Parkinson-kór ellen) szed, mert az Imigran tabletta nem adható MAO-gátlókkal folytatott kezelés leállítása után két hétig.
Ha bizonytalan, ne alkalmazza az Imigran tablettát addig, amíg nem beszélt kezelőorvosával.
Figyelmeztetések és óvintézkedések

Az Imigran tabletta szedése előtt beszéljen kezelőorvosával vagy gyógyszerészével, ha:
· máj- vagy veseproblémái vannak; 

· szívbetegségre utaló tünetei vannak, pl. átmeneti mellkasi fájdalom vagy a toroktájékba sugárzó mellkasi szorító érzés. Ezek a hatások általában hamar megszűnnek. Ha azonban tartósan fennállnak vagy súlyosbodnak, akkor azonnal orvoshoz kell fordulni tanácsért;
· szívbetegség kockázatának van kitéve (pl. cukorbeteg, túlsúlyos, erős dohányos vagy 
nikotin-helyettesítő kezelés alatt áll, a szívbetegség előfordulása az Ön családjában jelentős) és különösen, ha Ön változó korban lévő nő, vagy 40 év feletti férfi a fenti kockázati tényezőkkel. Ilyen esetekben a kezelőorvosnak ellenőriznie kell a szívműködést, mielőtt felírja az Imigran tablettát. Nagyon ritkán súlyos szívbetegség alakult ki az Imigran tabletta alkalmazását követően, annak ellenére, hogy előzőleg nem találtak elváltozást. Ha bármilyen aggálya van, beszélje meg kezelőorvosával;
· epilepsziában szenved, voltak már görcsrohamai, vagy ha Önnél olyan feltételek állnak fenn, melyek rohamokra hajlamosíthatnak, például fejsérülés vagy alkoholizmus;
· ha gyógyszert szed magas vérnyomásának kezelésére, mivel az Imigran tabletta alkalmazásakor átmeneti vérnyomás‑emelkedés előfordulhat;
· ha tudomása van arról, hogy allergiás a szulfonamidok csoportjába tartozó antibiotikumokra. Amennyiben ez igaz Önre, Ön a szumatriptánra is allergiás lehet. Ha Ön úgy tudja, hogy bizonyos antibiotikumra allergiás, de nem biztos benne, hogy ez szulfonamid-e, beszéljen kezelőorvosával, vagy gyógyszerészével, mielőtt ezt a gyógyszert alkalmazná;

· ha depresszió kezelésére szelektív szerotonin visszavételt gátlókat (SSRI-k), vagy szerotonin‑, noradrenalin visszavételt gátlókat (SNRI-k) szed. Lásd még „Egyéb gyógyszerek és az Imigran tabletta”.
Az Imigran tabletta túlzott mértékű használata (ismételt használat több egymást követő napon keresztül) a gyógyszer nem megfelelő alkalmazásának minősül, és megnövelheti a mellékhatások számát, továbbá olyan krónikus fejfájáshoz vezethet, ami a gyógyszer időszakos leállítását teszi szükségessé. Tájékoztassa kezelőorvosát, ha fejfájásai túl gyakoriak vagy naponta jelentkeznek, mert ez a gyógyszer túladagolásának tünete lehet.

Gyermekek és serdülők

A gyógyszer 18 évesnél fiatalabb gyermekeknél történő alkalmazása nem ajánlott.
Időskorúak
A gyógyszer 65 év felettieknél történő alkalmazása nem ajánlott.

Egyéb gyógyszerek és az Imigran tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett/alkalmazott, valamint szedni/alkalmazni tervezett egyéb gyógyszereiről, beleértve a vény nélkül kapható gyógyszereket és a gyógynövényeket tartalmazó készítményeket. Egyes gyógyszerek ugyanis nem szedhetők Imigran tablettával egyidejűleg.
Kérjük tájékoztassa kezelőorvosát, ha:

· ergotamin-, vagy ergotaminhoz hasonló, pl. metiszergid–tartalmú (migrén kezelésére szolgáló készítmény) gyógyszereket szed (lásd 2. pont „Ne szedje az Imigran tablettát”). Ne vegye be az Imigran tablettát ezekkel a gyógyszerekkel egyidejűleg. Ezeknek a gyógyszereknek a bevétele után várjon legalább 24 órát, mielőtt beveszi az Imigran tablettát. Az Imigran tabletta bevételét követően várjon legalább 6 órát, mielőtt bevenné az ergotamint;
· triptánokat vagy más egyéb 5HT1 receptor agonistákat (pl. naratriptán, rizatriptán, zolmitriptán) tartalmazó gyógyszereket szed a migrén kezelésére (lásd 2. pont „Ne szedje az Imigran tablettát”). A hatások együttesen felerősödhetnek. Ne vegye be az Imigran tablettát ezekkel a gyógyszerekkel egyidejűleg. Triptán/5HT1 receptor agonistát tartalmazó készítmények alkalmazását követően javasolt legalább 24 órát várni az Imigran tabletta bevétele előtt. Ugyanígy 24 órát kell várni az Imigran tabletta bevétele után is, mielőtt triptánokat vagy más egyéb 5HT1 receptor agonistákat tartalmazó gyógyszereket szed; 
· MAO-gátlókat szed (pl. depresszió elleni moklobemidet vagy a Parkinson‑kór kezelésére szolgáló szelegilint) vagy az elmúlt két hétben hagyta abba a MAO-gátló kezelést;
· szelektív szerotonin visszavételt gátlókat (SSRI-k, pl. fluoxetin, paroxetin, szertralin, fluvoxamin, citaloprám, eszcitaloprám, a depresszió és egyéb mentális megbetegedések gyógyszerei), szerotonin-, noradrenalin visszavételt gátlókat (SNRI-k, venlafaxin, duloxetin a depresszió és egyéb mentális megbetegedések gyógyszerei) szed. Az Imigran tabletta egyidejű alkalmazása ezekkel a gyógyszerekkel szerotonin szindrómát okozhat (olyan tünetegyüttes, amely magában foglalhatja a nyugtalanságot, a zavarodottságot, a verítékezést, a hallucinációkat, a felfokozott reflexeket, az izomgörcsöket, a borzongást, a felfokozott szívritmust és a remegést). Azonnal mondja el kezelőorvosának, ha Önnél ilyesmi fordul elő;
· orbáncfüvet (Hypericum perforatum) tartalmazó gyógynövény készítményeket szed, mivel Imigran tablettával történő egyidejű alkalmazásuk megnöveli a mellékhatások kialakulásának valószínűségét;
· szulfonamidokat szed (lásd „Figyelmeztetések és óvintézkedések”).

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. Ugyanis terhesség alatt csak akkor rendelheti az orvos, ha az anya számára a kezelés várható előnye meghaladja a magzati kockázatot.

Az Imigran tabletta bevétele után a szoptatást 12 órára fel kell függeszteni. Az ez idő alatt képződött anyatej nem használható fel.
A készítmény hatásai a gépjárművezetéshez és a gépek kezeléséhez szükséges képességekre

Alkalmazásakor álmosság, fáradtságérzés léphet fel, ami hátrányosan befolyásolhatja a koncentrálóképességet, a reflexidőt, ezért ilyen hatásának időtartama alatt járművet vezetni vagy baleseti veszéllyel járó munkát végezni tilos.

Az Imigran tabletta laktózt (tejcukrot) tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.
Az Imigran tabletta nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.
3.
Hogyan kell szedni az Imigran tablettát?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Ne szedje az Imigran tablettát a migrén megelőzésére, csak azután alkalmazza, hogy a migrén tünetei elkezdődtek.

A felnőttek ajánlott adagja a migrénes fejfájás megjelenésekor lehetőleg mielőbb egy tabletta bevétele, a kezelőorvos által rendelt erősségű készítményből.

Ha az első szumatriptán adagra az Ön állapota nem javul, ugyanarra a rohamra még egy adagot nem szabad alkalmaznia, ebben az esetben forduljon tanácsért kezelőorvosához vagy gyógyszerészéhez. Újabb roham esetén azonban ismét adagolható az Imigran tabletta.

Ha a tünetek megszűnnek az első adag hatására, de később visszatérnek, egy második adag alkalmazható a következő 24 órán belül, de a két adag között legalább 2 órának kell eltelnie. 
24 órán belül legfeljebb 300 mg szedhető (3 db 100 mg-os tabletta vagy 6 db 50 mg-os tabletta), ennél többet nem szabad bevenni.

Májműködési zavarban szenvedő betegeknek alacsonyabb adag ajánlott. 

A tablettákat egészben, kevés vízzel kell bevenni. 

Alkalmazása gyermekeknél és serdülőknél (18 év alatt)

Az Imigran tabletta nem ajánlott 18 év alatti gyermekek és serdülőkorúak számára.
Időskorúak (65 év felett)

Az Imigran tabletta 65 év felett nem ajánlott.

Ha az előírtnál több Imigran tablettát vett be, azonnal szóljon kezelőorvosának vagy gyógyszerészének, vagy telefonáljon a legközelebbi kórház sürgősségi osztályára. Ne felejtse el magával vinni a gyógyszer dobozát és az esetlegesen megmaradt tablettákat.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Előfordul, hogy valaki allergiás a gyógyszerekre. Ha az Imigran tabletta alkalmazását követően hirtelen fellépő nehézlégzés, mellkasi fájdalom vagy szorító érzés, ájulás, a szemhéj, az arc, az ajkak, a száj vagy a torok duzzanata, bőrkiütés, bőrduzzanat vagy csalánkiütés jelentkezik, ne alkalmazza többet a gyógyszert, hanem azonnal forduljon orvoshoz. 

További lehetséges mellékhatások:

Gyakori (10 beteg közül legfeljebb 1‑et érinthet):
· Fájdalom, bizsergés, forróság- vagy hideg-, nyomás- vagy szorításérzés a test bármely pontján, így a mellkasban és a torokban is. Ezek a panaszok általában hamar elmúlnak, de ha tartósan fennállnak vagy súlyosbodnak, akkor azonnal orvoshoz kell fordulni. Ne vegyen be több gyógyszert, amíg nem beszélt kezelőorvosával. 
· Érzékelési zavarok.

· Kipirulás, szédülés, gyengeségérzés, kimerültségérzet, álmosság, hányinger, hányás (amelyet okozhat a migrén is), átmeneti vérnyomás‑emelkedés, légszomj. Ezekről is ajánlott a kezelőorvost tájékoztatni, de a gyógyszer alkalmazását nem kell abbahagyni. 
· Elnehezülés érzése (általában átmeneti, intenzív érzés lehet, amely a test bármely részét érintheti, például a mellkast és a torkot is), izomfájdalom.
Nagyon ritka (10 000 beteg közül legfeljebb 1‑et érinthet):
· A májfunkciós értékek megváltozása. Ha Önnél májfunkciós vizsgálatot végeznek, tájékoztassa az orvost vagy a gondozását végző egészségügyi szakembert, hogy Imigran tablettát szed.

Nem ismert (a rendelkezésre álló adatokból a gyakoriság nem állapítható meg):
· Allergiás reakció: lásd a fejezet elején.
· Görcsrohamok, szemtekerezgés (nystagmus), látótérkiesés, remegés, az izomtónus rendellenessége.
· Látászavarok, mint hunyorgás, kettőslátás, látásromlás, látásvesztés (maradandó károsodásokat is jelentettek). Ezek azonban a migrén tünetei is lehetnek.
· Mellkasi fájdalom vagy szorító érzés (angina), szokatlanul lassú vagy gyors szívverés, szívdobogásérzés, szívinfarktus. Ilyen esetben azonnal orvoshoz kell fordulni.
· Nyakmerevség, ízületi fájdalom.

· Alacsony vérnyomás, halvány, kékes bőr és/vagy fájdalom az ujjakban, a talpon, az orrban vagy a füleken (Raynaud‑jelenség).
· Hasi fájdalom véres széklettel (iszkémiás kolitisz), hasmenés.
· Ha Ön a közelmúltban sérülést szenvedett vagy gyulladásos betegsége van (pl. reuma vagy vastagbélgyulladás), fájdalmat érezhet, vagy a fájdalom erősödését tapasztalhatja a sérülés vagy a gyulladás helyén.
· Szorongás.
· Nyelési nehézség.

· Fokozott verítékezés.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Imigran tablettát tárolni?
Legfeljebb 30 ºC-on tárolandó.
A gyógyszer gyermekektől elzárva tartandó!

A dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Imigran tabletta?
Hatóanyag: 
Imigran 50 mg tabletta: 50 mg szumatriptánt (70 mg szumatriptán-szukcinát formájában) tartalmaz tablettánként.

Imigran 100 mg tabletta: 100 mg szumatriptánt (140 mg szumatriptán-szukcinát formájában) tartalmaz tablettánként.

Egyéb összetevők: 
Imigran 50 mg tabletta: magnézium-sztearát, kroszkarmellóz-nátrium, mikrokristályos cellulóz, laktóz‑monohidrát és vízmentes laktóz. 

Bevonat: Opadry Pink YS-1-1441-G (hipromellóz, titán-dioxid (E171), triacetin, vörös vas-oxid (E172)).
Imigran 100 mg tabletta: magnézium-sztearát, kroszkarmellóz-nátrium, mikrokristályos cellulóz, laktóz-monohidrát. 
Bevonat: „Opaspray White M-1-7120” (hipromellóz, titán-dioxid (E171)) A filmbevonatban az „Opadry White OY-S-7393” helyett hipromellózt és titán-dioxidot is használhatnak.
Milyen az Imigran tabletta külleme és mit tartalmaz a csomagolás?
Imigran 50 mg tabletta: rózsaszín, kapszula alakú, mindkét oldalán domború felületű filmtabletta, egyik oldalán „50”mélynyomású jelzéssel ellátva, a másik oldala jelöletlen.

Imigran 100 mg tabletta: fehér, vagy csaknem fehér színű, kapszula alakú, mindkét oldalán domború felületű filmtabletta, egyik oldalán „100” mélynyomású jelzéssel ellátva, a másik oldala jelöletlen. 

6 db 50 mg-os tabletta gyermekbiztos OPA/Al/PVC//Al/papír buborékcsomagolásban és dobozban.

6 db 100 mg-os tabletta gyermekbiztos OPA/Al/PVC//Al/papír buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
A forgalomba hozatali engedély jogosultja:

GlaxoSmithKline Trading Services Limited 
12 Riverwalk, Citywest Business Campus, Dublin 24, Írország.

Gyártó:

Delpharm Poznań Spółka Akcyjna
ul. Grunwaldzka 189
60-322 Poznan,
Lengyelország

Imigran 50 mg tabletta:
OGYI-T-5410/01


(6×)

Imigran 100 mg tabletta:
OGYI-T-5410/03


(6×)

A betegtájékoztató legutóbbi felülvizsgálatának dátuma: 2023. október.
OGYÉI/11853/2023
OGYÉI/64254/2023

